ครม.เห็นชอบต่ออายุร่าง MOU ค้าข้าว ไทย-บังกลาเทศ ปีละ 1 ล้านตัน อีก 5 ปี เพิ่มโอกาสส่งออกข้าวไทย
นางสาวรัชดา ธนาดิเรก รองโฆษกประจำสำนักนายกรัฐมนตรี กล่าวว่า คณะรัฐมนตรี มีมติเห็นชอบต่ออายุ MOU ค้าข้าว ระหว่างไทยกับบังคลาเทศ ระหว่างปี 2564-2569 โดยไทยและบังกลาเทศตกลงที่จะซื้อขายข้าวไทยทุกชนิดแบบรัฐต่อรัฐ (G to G) ประมาณ 1 ล้านตันต่อปี เนื่องจากรัฐบาลบังกลาเทศ ต้องการนำเข้าข้าวจากไทยสำรองไว้เพื่อความมั่นคงทางด้านอาหารและรักษาเสถียรภาพราคาข้าวภายในประเทศและมีแผนนำเข้าข้าวจากไทยประมาณ 5 แสนตัน ภายในเดือนกรกฎาคม 2563 – มิถุนายน 2564 เนื่องจากบังกลาเทศประสบอุทกภัยครั้งใหญ่ในช่วงกลางปี 2563 ส่งผลให้พืชผลทางการเกษตรเสียหายจำนวนมาก